Biden - Amerika se hoofverdeler? | Maroela Media
Ons leef in die Era van Dwase en die Biden-administrasie is die vergestalting daarvan. Die wêreldwye gebrek aan leierskap was nog nooit so duidelik nie. Plaaslik sluit president Joe Biden gou die Keystone XL-pyplyn toe hy vir diens by die kantoor aanmeld. Hy smeek Opec op 11 Augustus om meer olie te pomp omdat gastekorte in die VSA toeneem en brandstofpryse die hoogte inskiet. Oudpres. Donald Trump het dit voorspel: "Die enigste ding wat Biden moes doen toe hy oorgeneem het, was om niks te doen nie." Biden, vasbeslote om Trump se nalatenskap ongedaan te maak, het, volgens Ryan Zinke, voormalige sekretaris van binnelandse sake, dit reggekry om Amerika van "energie oorheersing" na "gyselaar by buitelandse entiteite vir ons energiebehoeftes" te verlaag.
"Ons het die grootste verskaffer van energie in die wêreld geword. Nou vra ons buitelandse bondgenote – soms teenstanders – om meer energie te vervaardig terwyl ons dit hier het."
Biden se sondes het hom nou egter ingehaal en Amerikaners is ontstoke.
'n Hoofartikel in die Wall Street Journal (12 Augustus) – 'n koerant wat Trump verafsku het – het teësinnig toegegee: "Voor die pandemie het die VSA daarin geslaag om die grootste olievervaardiger ter wêreld te word. Sedert die Biden-administrasie egter oorgeneem het, is die Keystone XL-pyplyn se draadjie geknip om olie vanaf Kanada en die Bakken-skalie na die raffineerders aan die Golfkus te vervoer; die olie-huurkontrak met Alaska is gekanselleer; olie-huurkontrakte op federale grond is opgeskort (selfs ná 'n hofbeslissing dat die uitstelbetalings onwettig was); brandstof-mylafstand-standaarde vir motors is verhoog (wat elektriese voertuie bevoordeel); en die Wet vir Bedreigde Spesies is ingeroep as deel van 'n strategie om boorwerk op privaat grond in die weste te verminder."
Dit verg 'n spesiale tipe onnoselheid om só iets te bereik.
Maar dit raak erger. Biden se onlangse aankondiging om sy soldate van Afghanistan te onttrek, het die Taliban aangespoor om na aksie oor te gaan. Sonder 'n plan vir 'n behoorlike oorname is die soldate haastig onttrek. Die gevolge is verskriklik. Obama se slordige manier waarop uit Irak teruggetrek is, is 'n weerspieëling van Biden s'n. Skokkende beeldmateriaal op televisie wys hoe die Taliban in Amerikaanse Humvees en pantservoertuie rondry wat agtergelaat is, en Amerikaanse wapens en ammunisie op mede-Afghane gebruik.
Op 12 Augustus kondig Biden aan dat 3 000 Amerikaanse soldate teruggestuur word om die ambassade in Kaboel te ontruim. Nóg 5 000 soldate in aangrensende lande moet op bystand wees, sou dit nodig wees om die Taliban in toom te hou. Die waarheid is dat die Taliban reeds amper die hele land beheer. Die VSA se uittog het soos 'n klomp amateurs op steroïdes gelyk. Dit het die Biden-administrasie in 'n yslike verleentheid gelaat in die oë van die wêreld. Biden het tot op hede steeds nie die hulp van wêreldleiers ingeroep nie. Amerika moes al lankal uit daardie onbeskaafde land onttrek het. Sy besetting sowel as terugtrekking was een groot mislukking. Die enigste (baie klein) voordeel wat die VSA hieruit getrek het, was toe Al Kaïda verwoes is. Gedurende die 20 jaar-besetting, is 7 000 VSA-soldate en 8 000 kontrakteurs dood, 20 320 Amerikaanse weermaglede beseer en duisende geallieerde troepe het hulle lewens verloor.
Voor Trump se uittrede het hy, soos net hy kon, met die Taliban onderhandel en hulle mooi vertel om nie met hom te sukkel nie. Sy terugtrekking sou strategies, goed beplan, geteiken en met minder bekommernisse gepaardgegaan het, gegewe sy buitelandse beleidsoorwinnings.
Op 'n heel ander gebied het die lukrake hantering van die koronavirus-pandemie Biden se gebrek aan leierskap beklemtoon weens sy burokrate se geskarrel en deurmekaar boodskappe aan die publiek, wat al hoe meer geloof verloor in die regering se gesondheidskenners. In plaas daarvan om inligting te publiseer en die publiek oor 'n reeks beskikbare voorkomende gesondheidsmaatreëls in te lig, gebruik die burokrate die virus om mense te onderdruk en te beheer met die hulp van die sensorerende media, Big Tech se hoës en selfs wetenskaplikes. Omdat hulle bemagtig voel met die mag van die staat agter hulle, is klein besighede, skole, lughawens, gimnasiums, kerke, teaters en selfs wetenskaplike debat gesluit om hulle agendas te bevorder en hulle sal nie huiwer om dit weer te doen nie.
Die drakoniese wêreldwye inperkings, veral in Kanada, Nieu-Seeland, Australië, Frankryk, Suid-Afrika en die VSA, dien as voorbeeld hoe linkses geneig is om tirannies te regeer en wat 'n Australiese LP "pandemiese beleidswaansin" noem. Openbare gesondheid moet op vertroue gebaseer wees, maar die inperkings het iets veel meer kommerwekkend onthul. Mense offer so maklik hulle vryheid in die naam van "naasteliefde" op, net omdat hulle banger is vir die dood as om maniere te ontdek om gesond te leef en die virus só te oorwin.
Terwyl Amerikaners met eindelose inperkings en maskermandate gedreig word, sluit Biden irrasioneel die grens na Kanada, terwyl daar op 'n daaglikse basis duisende Covid-geteisterde, onwettige immigrante Amerika oor die suidelike grens met Mexiko binnekom, en dit in 'n tyd wanneer hy die vreesvuur rondom die Delta-variant ordentlik stook.
Tog is daar net in Julie alleen 212 672 onwettige immigrante by die suidelike grens aangekeer. Daar het blykbaar reeds meer as 'n miljoen oor die grens tot in die VSA gekom. Baie van hierdie migrante word snags in die geheim deur militêre vliegtuie en vervoer in rooi state afgelaai. Potensiële nuwe kiesers word met beloftes van gratis gesondheidsorg, gratis opvoeding en welstand na die land gelok. Die golf oor die grens word al vir jare deur die Demokrate as langtermynprojek gechoreografeer om die demografie van veral rooi en sogenaamde swaaistate te hervorm. Hoe meer onvoorspelbaar die Amerikaanse kieser, en hoe meer mense hulle by die Republikeinse Party skaar, en hoe meer state se wetgewende liggame hulle verkiesingsreëls verfyn om 'n einde aan kiesersbedrog te maak, hoe meer nuwe kiesers het die Demokrate nodig om hulle aan bewind te hou.
Ongelukkig is Kubane, wat probeer om van kommunistiese heerskappy te ontsnap, nie só gelukkig nie. Met geen toegang tot enige gratis maatskaplike pasellas wat Biden aan ander migrante belowe nie – waarskynlik as gevolg van hulle openlike ondersteuning aan kommunis-hatende konserwatiewes – het Mayorkas, die Kubaansgebore DHS sekretaris, hulle gewaarsku om nie na die VSA te kom nie. "Daar is nooit 'n regte tyd om per see te probeer migreer nie. Aan diegene wat hul lewens waag om dit wel te doen – dit is nie die moeite werd nie." "…as julle per see wil migreer, sal dit nie na die VSA wees nie."
Biden se ongegronde beloftes om die land te verenig het niks opgelewer nie. Deur die kritiese rasteorie reg oor staatsdepartemente, insluitende die weermag, te institusionaliseer, het Biden Amerika se hoofverdeler geword: deur wit en swart te laat wedywer, word Martin Luther King se edel nalatenskap aan vergete geskiedenis oorgelaat. Verganklike gesondheidsbeleide soos maskermandate het gemaskerdes van die ongemaskerdes geskei, ingeëntes van oningeëntes, wettiges van onwettiges, onderwysers van ouers, en Demokrate (goed) van Republikeine (sleg). Die eeueoue verdeel-en-beheer-beleid kom altyd handig te pas wanneer Demokrate in die knyp is.
In plaas daarvan om met alle goewerneurs saam te werk ongeag party-affiliasie, maak Biden gedurig 'n bespotting van voorbeeldige leierskap, terwyl swakkeres opgehef word. Sy onbetaamlike bakleiery met Ron de Santis, baie gewilde en intelligente goewerneur van Florida, en met Abbott, bekwame goewerneur van Texas, het hom lelik in die hakskeen gebyt toe albei goewerneurs die Grondwet baie doeltreffend gebruik het om terug te baklei. Biden het dit sy persoonlike missie gemaak om De Santis, moontlike presidensiële kandidaat en gevolglik 'n bedreiging vir Biden, te verneder, veral omdat duisende uit swakbestuurde Demokratiese state vlug na die vryheid van die sonskynstaat Florida. Nie eers die CDC of die media se oordrywing van die Covid-19-infeksiekoers met 30% werk nie. Burgers is nie meer bereid om ondergeskik aan mediese outoritarisme of Demokratiese state te wees nie en stem gevolglik nou met hulle voete en kies hulle vryheid bo tirannie.
Net so het Biden goewerneur Abbott hard geslaan toe hy 'n hofsaak teen hom aanhangig gemaak het omdat hy dit gewaag het om Biden se gevaarlike grensbeleide uit te daag wat duisende onwettige immigrante ongekontroleerd in sy staat toegelaat het. Goewerneur Cuomo, gevierde New Yorkse Demokraat, moes uiteindelik bedank nadat New York se prokureur-generaal Letitia James 'n verslag uitgereik het oor 'n ondersoek teen die goewerneur waar 11 vroue hom van seksuele teistering aankla. Die media, wat kort vantevore nog in beswyming was oor Cuomo se bravade teenoor die oranje dierasie aan bewind, is verbouereerd nadat nóg een van hulle helde geval het. Dit is ten spyte van die $5,1 [miljoen]-kontrak wat hy gekry het om sy eie lewensbeskrywing, American Crisis: Leadership Lessons from the Covid-19 Pandemic, te kan uitgee asook sy International Emmy Founders-toekenning vir wêreldwye erkenning vir sy Covid-19-perskonferensies.
Dit tydens 'n pandemie wat hy hopeloos wanbestuur het en tot die dood van ongeveer 10 000 bejaardes gelei het. Sulke tipe toekennings word gereeld aan enigeen gegee wat Trump of konserwatiewes teenstaan, ongeag meriete, wat die waarde van hierdie lofbetuigings op sigself verminder. Trevor Noah en Ellen Degeneres wat ook op die lawaaiwa geklim het en as "Cuomoseksueles" identifiseer, is met rooi gesigte gelaat nadat hulle, onkrities, die heersende elite nagevolg het.
Uit vrees dat ons prokureur-generaal Letitia James nou vir haar ondersoek sal bewonder, moet ons nie vergeet nie dat sy vir 'n lang tyd al die goewerneurskap in die oog het en sy het met trots hierdie doelwit in talle van haar veldtogte bekendgemaak, én nog gespog dat sy Trump uit sy stoel kan lig.
Wat nog meer afskuwelik as die aanklagte van seksuele teistering is, is die duisende bejaardes wat aan Covid-19 beswyk het ná goewerneur Cuomo se opdrag om koronaviruspasiënte na ouetehuise te stuur. James weier om hierdie aantygings te ondersoek aangesien die Demokrate hierdie bloeddorstige skandaal geheim hou. Sy kon egter blitsvinnig die klagtes van seksuele teistering ondersoek om die politieke ideale van 'n man – wat duidelik 'n bedreiging vir adjunkpresident Kamala Harris en vele ander in sy party inhou – dood te druk.
Cuomo het bloot geweier om te bedank en op 'n behoorlike proses aangedring; 'n wetlike reg wat hy regter Kavanaugh geweier het. Ironies genoeg het die Demokratiese slagspreuk – "glo alle vroue" – hom verorber met 'n heftigheid waarteen hy gedink het hy is immuun. Biden, wat deur sy party onder druk geplaas is om Cuomo te dwing om te bedank, het terselfdertyd Cuomo geprys as die "goue standaard" vir goewerneurskap. Nogal 'n groot lofprysing van 'n president wat die aanklagte van Tara Read, voormalige personeellid, vrees. Sy het haar baas vir seksuele aanranding aangekla; 'n klag veel erger as dié teen Cuomo!
Die dame verdien nie 'n platform hier nie. Plaaslik was sy in die beter SA 'n UDF ondersteuner. Nou word daar ewe vroom teen Biden te velde getrek. Nie 'n te moeilike taak nie, want sy daaglikes leierskapsfoute verskaf al die skietgoed. Die vraag is eerder hoekom daar so 'n dawerende stilte vanuit hierdie oord oor die plaaslike wanorde is?
Jy moet ingeteken wees om te stem4-17Jy moet ingeteken wees om te stem
Uitstekende berig Rhoda. Tien uit tien vir jou! Jy slaan die spyker op die kop. Amerika is verlore met so 'n President en Regering. Net 'n paar maande aan die stuur en dit is reeds chaos. Trump sou nooit Afghanistan net so gelaat het nie. Hy sou alle hulp aangebied het. Die huidige Amerikaanse Regering is 'n grap. Amerika stuur af op 'n ramp net soos Suid-Afrika.
Ek het nog steeds hoop vir Biden, want hy en sy hoogheilige Demokrate het so 'nmooi oop "human rights" georiënteerde immigrasiebeleid. Ek wonder net, dít kan mos ook tot SA se onderdrukte wit mense se voordeel wees: ramaphosa kan al SA se "rassistiese" wit mense wat so "erg ongelykheid" in SA skep, mos na die "oop" Amerika deporteer. En Biden sal dan so min of meer verplig wees om ons in te vat. Dit sal mos nou mooi wys hoe sy "non-racial, non-discriminating human rights" werk.
om Biden die eer te gee vir die vergestalting van dwaasheid is darem nie reg, ou cyril en die anc het dit mos darem al vervolmaak. Biden sal nooit by hulle haal nie. selfs hy is nie dom genoeg nie al probeer hy erg
Baie goeie artikel wat vir 'n slag op die waarheid konsentreer. Biden gaan sink omdat daar baie Amerikaners in Afganistan vasgekeer is. As van hulle gyselaar gehou gaan word, is dit koebaai. Dit is rerig treurig dat die patetiese figuur nie deur die media tot verantwoording geroep word nie. Hy word so beskerm en word weggehou van enige medie konferensie. Die Bideniete en ander (s)linkses sal seker verstik in hul koffie of enigiets negatiefs probeer aanval met hul kanseleer kultuur. Dit is te wagte, want enigiets is aanvaarbaar in die stryd teen die Christendom.